VYKONÁVACIE ROZHODNUTIE KOMISIE (EÚ) 2018/1849

z 23. novembra 2018,

ktorým sa mení vykonávacie rozhodnutie 2014/190/EÚ, pokiaľ ide o ročné rozdelenie zdrojov podľa členských štátov z osobitných rozpočtových prostriedkov pridelených na iniciatívu na podporu zamestnanosti mladých ľudí

[oznámené pod číslom C(2018) 7100]

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (1), a najmä na jeho článok 91 ods. 2,

keďže:

(1) Vykonávacím rozhodnutím Komisie 2014/190/EÚ (2) sa okrem iného stanovuje ročné rozdelenie zdrojov podľa členských štátov z osobitných rozpočtových prostriedkov pridelených na iniciatívu na podporu zamestnanosti mladých ľudí (ďalej len „YEI“).

(2) Nariadením Európskeho parlamentu a Rady (EÚ) 2018/1719 (3), ktorým sa mení nariadenie (EÚ) č. 1303/2013, boli viazané rozpočtové prostriedky (VRP) na osobitné rozpočtové prostriedky pridelené na YEI na rok 2018 zvýšené a VRP na rok 2020 boli náležite upravené smerom nadol tak, aby sa zohľadnilo predsunutie na rok 2018.

(3) Ročné rozdelenie osobitných rozpočtových prostriedkov na YEI stanovené v cenách z roku 2011 uvedené v prílohe III k rozhodnutiu 2014/190/EÚ by sa preto malo zodpovedajúcim spôsobom zmeniť.

(4) Aby mohli členské štáty vopred plánovať, malo by sa ročné rozdelenie uvádzať aj v bežných cenách, aby zohľadňovalo ročnú 2 % indexáciu v súlade s článkom 91 ods. 1 nariadenia (EÚ) č. 1303/2013. Príloha X k rozhodnutiu 2014/190/EÚ by sa preto mala zodpovedajúcim spôsobom zmeniť.

(5) Vykonávacie rozhodnutie 2014/190/EÚ by sa preto malo zmeniť,

PRIJALA TOTO ROZHODNUTIE:

Článok 1 Vykonávacie rozhodnutie 2014/190/EÚ sa mení takto: 1. Príloha III sa nahrádza textom uvedeným v prílohe I k tomuto rozhodnutiu. 2. Príloha X sa nahrádza textom uvedeným v prílohe II k tomuto rozhodnutiu.

Článok 2 Toto rozhodnutie je určené členským štátom.

V Bruseli 23. novembra 2018 Za Komisiu Corina CREȚU členka Komisie

(1) Ú. v. EÚ L 347, 20.12.2013, s. 320.

(2) Vykonávacie rozhodnutie Komisie 2014/190/EÚ z 3. apríla 2014, ktorým sa stanovuje ročné rozdelenie celkových zdrojov podľa členských štátov pre Európsky fond regionálneho rozvoja, Európsky sociálny fond a Kohézny fond v rámci cieľa Investovanie do rastu a zamestnanosti a cieľa Európska územná spolupráca, ročné rozdelenie zdrojov podľa členských štátov, pokiaľ ide o zdroje z osobitných rozpočtových prostriedkov pridelených na iniciatívu na podporu zamestnanosti mladých ľudí, spolu so zoznamom oprávnených regiónov, ako aj sumy, ktoré majú byť presunuté z rozpočtových prostriedkov každého členského štátu pridelených na Kohézny fond a na štrukturálne fondy do Nástroja na prepájanie Európy a na pomoc pre najodkázanejšie osoby v období rokov 2014 – 2020 (Ú. v. EÚ L 104, 8.4.2014, s. 13).

(3) Nariadenie Európskeho parlamentu a Rady (EÚ) 2018/1719 zo 14. novembra 2018, ktorým sa mení nariadenie (EÚ) č. 1303/2013, pokiaľ ide o zdroje na hospodársku, sociálnu a územnú súdržnosť a o zdroje na cieľ Investovanie do rastu a zamestnanosti (Ú. v. EÚ L 291, 16.11.2018, s. 5).